Klišupė

Klišupė (Klišupis, Klišė) – upė Klaipėdos rajone. Įteka į Kuršių marias, priklauso Lietuvos pajūrio upių baseinui. Ilgis – 2,3 km, baseino plotas – 62 km².http://ezerai.vilnius21.lt/klisupe-v12004.html Srovės greitis siekia 0,1 m/s.

Kol nebuvo iškastas Klaipėdos kanalas, Klišupė ištekėjo iš pelkėtų Užvados pievų. XIX a. iškastas kanalas perkirto Klišupę, dabartiniais laikais upelis prasideda nuo šio kanalo, 2 km į šiaurės rytus nuo Drevernos. Teka pietvakarių kryptimi Serpejų pievų pakraščiu, įteka į Kuršių marias (1,5 km į šiaurės vakarus nuo Drevernos). Klišupės vaga reguliuota, esama apsauginio pylimo (supiltas palei kairįjį upelio krantą).

Intakai: Ataka (dešinysis).

Klišupės dešiniajame krante yra Klišių kaimas, dėl potvynių grėsmės įsikūręs per gerą puskilometrį nuo upės.

Šaltiniuose upė minima kaip Cunijuppe, Klische, Klischub, Kliszub. Manoma, kad upėvardis asmenvardinės kilmės: iš pavardžių Klišas, Klišys. Ši – iš žodžio kli̇̀šis ‚kas klišas, kreivakojis‘, pavardė apylinkėse patikimai paliudyta.

 Išnašos 

Kategorija:Klaipėdos rajono upės
Kategorija:Karaliaus Vilhelmo kanalas